b'\n_START_ARTICLE_\nBBC-jeva \xc5\xa1portna osebnost leta - nagrada Helen Rollason\n_START_PARAGRAPH_\nBBC-jeva \xc5\xa1portna osebnost leta - nagrada Helen Rollason je nagrada, ki jo vsako leto decembra podelijo v sklopu ceremonije BBC-jeva \xc5\xa1portna osebnost leta. Nagrado se podeljuje\xc2\xa0\xc2\xbbza izjemne dose\xc5\xbeke v nesre\xc4\x8dnih okoli\xc5\xa1\xc4\x8dinah\xc2\xab, dobitnika izbere BBC Sport. Nagrada se imenuje po BBC-jevi \xc5\xa1portni novinarki Helen Rollason, ki je umrla avgusta 1999 pri 43 letih, potem ko je zbolela za rakom debelega \xc4\x8drevesja in danke in za njim bolehala dve leti. Helen Rollason je bila prva \xc5\xbeenska voditeljica oddaje Grandstand. Potem ko so ji zdravniki diagnostificirali raka, je pomagala pri pridobitvi preko 5 milijonov funtov, s katerimi so ustanovili krilo za bolnike z rakom v Bolni\xc5\xa1nici North Middlesex, kjer je tudi prejela ve\xc4\x8dino svojega zdravljenja._NEWLINE_Prvi dobitnik nagrade je leta 1999 postala trenerka konj Jenny Pitman. Odtlej je nagrado prejelo \xc5\xa1e 11 dobitnikov, od katerih je bilo 10 dobitnikov britanske narodnosti. Edini nebritanski dobitnik nagrade je bil ju\xc5\xbenoafri\xc5\xa1ki paraolimpijski \xc5\xa1printer Oscar Pistorius, ki je nagrado osvojil leta 2007. Trije dobitniki doslej niso bili poklicni \xc5\xa1portniki: atletinja Jane Tomlinson (2002), \xc5\xa1portni obraz Kirsty Howard (2004) in major Phil Packer (2009). Michael Watson, ki je nagrado prejel leta 2003, je bil zelo uspe\xc5\xa1en boksar, ki je v dvoboju za svetovni naslov proti Chrisu Eubanku utrpel po\xc5\xa1kodbe, ki so ga skoraj prikovale na invalidski vozi\xc4\x8dek. Nagrada mu je pripadla predvsem zato, ker je dokon\xc4\x8dal Londonski maraton, \xc4\x8detudi je za to potreboval \xc5\xa1est dni. Dobitnik nagrade leta 2005 je postal biv\xc5\xa1i nogometa\xc5\xa1 Geoff Thomas, ki je zbiral denar, tako da je prekolesaril 3540 kilometrov kolesarske dirke Tour de France 2005 v enakem \xc5\xa1tevilu dni, kot so jih za celotno progo potrebovali profesionalci. Nagrado je leta 2006 posmrtno prejel igralec snookerja Paul Hunter, ki je umrl za malignim nevroendokrinim tumorjem. Nagrado je v njegovem imenu sprejela \xc5\xbeena Lindsey. Nazadnje je nagrado dobil sir Frank Williams, ustanovitelj F1 mo\xc5\xa1tva Williams.'